लेकिन अंतत: सारा कुछ इस बात से तय होता रहा कि किस फैसले से कितना पैसा आना है. जब पैसा इतना अहम हो जाए तो खेल पीछे छूट जाता है या उसके भीतर और भी खेल चलने लगते हैं. ऐसा नहीं कि इस तरह के खेलों की भनक लोगों को बाहर नहीं थी. उल्टे, बिल्कुल पहले ही आईपीएल से टीमों का और उनके मुनाफ़े का सवाल खड़ा हो गया था और यह इल्ज़ाम लगने लगा था कि आईपीएल के कामकाज में बहुत कुछ ऐसा है जो पारदर्शी नहीं है. दूसरा आईपीएल देश से बाहर हुआ और इस पर फेमा के उल्लंघन और मनी लान्डरिंग के गंभीर आरोप लगे. यह साफ नज़र आता रहा कि आईपीएल पूंजी, ग्लैमर और सत्ता के गठजोड़ से तैयार हो रहा एक ऐसा आयोजन है जो कानूनों की ज्यादा परवाह नहीं करता. इस आयोजन में और इससे जुड़ी टीमों में किस-किस का पैसा किन-किन जरियों से लगा है, इसको लेकर कयास चलते रहते हैं. एक दौर में आयकर महकमे के सूत्र कहा करते थे कि तीन टीमों में आईपीएल के कमिश्नर रहे ललित मोदी का पैसा लगा है. 2010 में जब आईपीएल की दो नई टीमें तैयार हो रही थीं, तभी कोच्चि की टीम की नीलामी को लेकर ललित मोदी के एक ट्वीट से पैदा हुए बवंडर ने उन दिनों विदेश राज्य मंत्री रहे शशि थरूर को इस्तीफा देने पर मजबूर किया. इसकी क़ीमत ललित मोदी को भी चुकानी पड़ी- अचानक उनकी कारस्तानियां खुलने लगीं और उन पर तरह-तरह के इल्ज़ाम लगे. आखिरकार उन्हें देश छोड़कर भागना पड़ा.